|  |
| --- |
| ***Директни плащания*** |

**1.** **Със Заповед № 09-344/10.04.2020 г. на министъра на земеделието, храните и горите е определен размерът на подпомагането по Схемата за плащане за селскостопански практики, които са благоприятни за климата и околната среда (зелени директни плащания) за Кампания 2019 г.** Ставката за подпомагане е в размер на 122,67 лв./ха. Зеленото плащане се отпуска за изпълнението на екологични изисквания и се дава само за допустимите площи по СЕПП. Схемата е задължителна за прилагане от държавите членки и от земеделските стопани. Заповедта с определената ставка по схемата е публикувана на интернет страницата на МЗХГ на адрес: <https://www.mzh.government.bg/media/filer_public/2020/04/10/zapoved_stavka_green_payment_2019_rd_09-344_10042020_5qXVnHN.pdf>.

|  |  |
| --- | --- |
| ***Визия за ОСП след 2020 г.*** |  |

**2. Държавите членки постигнаха частичен общ подход по предложението за Регламент относно преходните правила за Общата селскостопанска политика.** На заседанието на Специалния комитет по селско стопанство, проведено на 6 април, мнозинството от държавите членки подкрепиха мандат на Съвета за преговори с Европейския парламент и с Европейската комисия по проекта на Регламент за преходните правила за ОСП. Две държави членки бяха против, като едната изтъкна необходимостта да има двугодишен преходен период, а другата поиска разпоредбите относно преходната национална помощ да бъдат споменати в квадратни скоби, тъй като счита, че те са свързани със следващата многогодишна финансова рамка на ЕС (МФР). България постигна успех в преговорите за включване в проекта на регламент на текст за запазването на схемата за преходна национална помощ за периода на преходния регламент без промяна и на нивото на подкрепа към 2020 г. Схемата за преходната национална помощ не присъстваше в предварителното предложение на Европейската комисия. Запазването на преходната национална помощ ще създаде по-голяма сигурност и предвидимост за земеделските стопани, особено в секторите, които се подпомагат с този вид подкрепа и ще подпомогне осъществяването на плавен преход към реформираната ОСП. Преходният регламент осигурява продължаване на прилагането на всички схеми за директни плащания в периода до влизането в сила на правилата на новата ОСП, при същите условия и изисквания по отношение на земеделските стопани. Преходният регламент позволява непрекъснатост на помощта по Програмата за развитие на селските райони, като дава възможност на държавите членки да използват средства от новия програмен период по старите правила, действащи в периода 2014-2020 г. Това ще осигури безпроблемно продължаване на плащанията към земеделските стопани до одобрението на Стратегическия план. Преходният период остава за момента една година, т.е. 2021 г. ще бъде преходна година. На заседанието на Специалния комитет по селско стопнаство беше прието изявление, че това не е окончателна позиция и че преходния период ще бъде преразгледан с оглед на напредъка на преговорите по Многогодишната финансова рамка. Мнозинството държави-членки изказаха убеждение, че срокът на преходния период следва да бъде 2 години. Мандатът за преговори се определя като „частичен“, тъй като не включва свързаните с бюджета въпроси, които понастоящем са предмет на преговори в контекста на следващата многогодишна финансова рамка на ЕС за 2021—2027 г. За приемането на Проекта на регламент и осигуряването на преходен период за прилагането на ОСП ще се проведат тристранни преговори между Съвета, Европейския парламент и Европейската комисия. Очаква се те да започнат през месец май след като Европейският парламент може да приеме мандата си за преговори на пленарното заседание на 13-14 май.

**3. Продължава работата по Реформата на ОСП след 2020 г. дори в ситуацията с епидемията с COVID-19.** На 8 април Председателството изпрати на държавите членки преработен проект на Регламент за стратегическите планове, по който очаква становища до 24 април. Предложените преработки на текстовете засягат разпоредбите на чл. 3, 7, 40a, 41, 41a, 55, 60a, 63, 65, 74, 86, 86a, 87, 88, 91, 97, 99, 107, 115 и 120. Председателството предлага допълнения в следните основни насоки: в дефинициите се включва понятието „прогнозни стойности”; в индикаторите се уточнява, че се използват индикаторите за продукти, които са свързани с уравняване на изпълнението; при индикаторите за резултати се въвежда задължение към държавите да използват поне общите индикатори за резултати и възможност да включат и други индикатори. Няма промяна в проекта на разпоредби за директните плащания в сравнение с насоките на преговорите до момента. В разпоредбата за минимални и максимални финансови разпределения (чл. 86) – се въвежда предложението за единен процент от финансирането за ОСП, който да се насочи към интервенциите, свързани с околната среда и климата. Точният размер на финансиране не е определен към момента и остава обект на преговори. Председателството предлага този единен дял от финансирането на ОСП да замени предложеното от ЕК финансиране за околна среда и климат в размер от 30% от средствата по ЕЗФРСР. Интервенциите, които ще се признават за това финансиране са: 100% от средствата за еко-схеми в директните плащания; агро-екологичните ангажименти; интервенциите за райони с неблагоприятни аспекти, произтичащи от задължителни ограничения по чл. 67 и интервенциите в сектора на пчеларството по чл. 49; с 40% от финансирането ще допринасят базовото плащане от директните плащания и районите с природни ограничения по чл. 66.

|  |  |
| --- | --- |
| ***Още от ЕС и света*** |  |

**4. Европейски организации призовават ЕК за въвеждане на спешни мерки в животновъдния сектор.** Европейската организация на земеделските стопани и кооперативи Копа-Коджека призова Комисията за спешни мерки, насочени в подкрепа на животновъдството (и други сектори), които са засегнати от последствията на ситуацията с коронавирус. Копа-Коджека разполага с данни предоставени от нейни членове, които показват въздействието на кризата върху производството на мляко и млечни продукти, както и върху говедовъдството, овцевъдството и козевъдството. Според организацията „в момента секторът на животновъдството е изправен пред безпрецедентни обстоятелства, причинени от фактори, извън селското стопанство“. След въвеждане на извънредната ситуация са отпаднали редица услуги, свързани с реализацията на месо, като предоставяне на храни в обществени столови, ресторанти, доставки на храни, кетъринг, разфасовки на месо с висока стойност, загуба на търговски обекти, спад на потреблението (на телешко и агнешко месо). Всичко това е довело до увеличение на разходите за земеделските стопани, които са налага да задържат животни в стопанствата (телета или агнета) по-дълго от очакваното. Според Копа-Коджека, вече са изпратени няколко писма до Комисията с отправени призиви за въвеждане на специфични мерки, като подобрени тарифни квоти, преглед на вноса (внос на телешко и агнешко месо), пазарни мерки (помощ за частно складиране на разфасовки от телешко, овче и козе месо, помощ за овче и козе сирене, извара и сухо мляко), други извънредните мерки съгласно Регламента за обща организация на пазарите. Също така, транспортирането на живи животни трябва да се възползва бързите „зелени“ коридори по време на граничния контрол, както и да се предприемат инициативи за насърчаване на потреблението на месо, произведено в ЕС. Копа-Коджека признава, че Комисията и държавите членки наистина полагат големи усилия за осигуряване на доброто функциониране на вътрешния пазар, но отново обръщат внимание на нуждата от такива допълнителни мерки, специално насочени към животновъдния сектор, включително допълнителни мерки, които да се прилагат и финансират извън обхвата и бюджета на Общата селскостопанска политика“. От Копа-Коджека отбелязват със съжаление, че на заседанието на Специалния комитет по селско стопанство (проведено на 6 април), не е взето решение за предоставяне на подкрепа за селскостопанския сектор. От Европейският съвет на търговците на животни и месо също призовават за въвеждане на сходни защитни мерки за животновъдния сектор, като са провели видеоконферента връзка с Колежа на комисарите.

**5. На 15 април е предвидена среща между г-н Януш Войчеховски, европейски комисар по селско стопанство и Комисията по селско стопанство в Европейския парламент, за обсъждане на мерките, предприети като отговор на кризата от коронавирус.** Във връзка с извънредното положение в държавите членки, министрите на земеделието на 5 от тях поискаха от Комисията временно да отмени някои ангажименти, свързани с елементите на „озеленяване“ при директните плащания и някои забрани, свързани с употребата на препарати за растителна защита. Говорител на ЕК вече потвърди, че „ще се предостави отговор на тези въпроси“, като припомни също одобрените до момента мерки, насочени към подкрепа на селското стопанство, като осигуряване на увеличен размер на авансовите плащания. Изпратеното писмо от комисар Войчеховски до европейските министри по земеделие във връзка с програмите за развитие на селските райони и кризисната ситуация с коронавирус, можете да прочетете на следния линк: <https://ec.europa.eu/info/news/letter-eu-agriculture-ministers-commissioner-wojciechowski-rural-development-and-covid-19-outbreak-2020-apr-08_en>